Forslag til RÅDETS DIREKTIV om ændring af bilag I til Europa-Parlamentets og Rådets direktiv 94/62/EF om emballage og emballageaffald /* COM/2012/0141 final/2 - 2012/0070 (NLE) */





BEGRUNDELSE Artikel 3, nr. 1), i Europa-Parlamentets og Rådets direktiv nr. 94/62/EF om emballage og emballageaffald indeholder en generisk definition af, hvad der kan, og hvad der ikke kan betegnes som emballage. Eksemplerne i direktivets bilag I illustrerer anvendelsen af disse kriterier. I henhold til de krav, der er opstillet i artikel 3, nr. 1), i direktiv 94/62/EF, skal Kommissionen undersøge og om nødvendigt revidere listen i direktivets bilag I over illustrative eksempler på definitionen af emballage. For yderligere at harmonisere fortolkningen af definitionen på emballage i EU bliver bilag I til direktiv 94/62/EF revideret for at tilføje nye, illustrative eksempler, som er blevet diskuteret med medlemsstaterne. Denne foranstaltning er nødvendig for at afklare de tilfælde, hvor der hersker tvivl om, hvad der er emballage, og hvad der ikke er. Målet er at fremme gennemførelse og håndhævelse af lovrammerne for emballageområdet samt skabe lige vilkår for erhvervsdrivende på EU's indre marked. Følgelig har Kommissionen forelagt et direktivudkast til afstemning i det udvalg, der er nedsat ved direktivets artikel 21. På mødet den 12. december 2011 udtalte udvalget sig ikke om direktivudkastet. I overensstemmelse med proceduren i artikel 5a i afgørelse 1999/468/EF har Kommissionen forelagt et forslag til et rådsdirektiv for Rådet, og fremsendt forslaget til Europa-Parlamentet. For at kunne slette gentagelsen af "genopfyldelige stålflasker til forskellige slags gas, med undtagelse af ildslukkere", der er anført som eksempel på kriterium i) og kriterium ii), er det nødvendigt med et corrigendum til forslaget til Rådets direktiv. Det skal kun stå som illustrativt eksempel på emballage under kriterium i). 2012/0070 (NLE) Forslag til RÅDETS DIREKTIV om ændring af bilag I til Europa-Parlamentets og Rådets direktiv 94/62/EF om emballage og emballageaffald (EØS-relevant tekst) RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets direktiv 94/62/EF af 20. december 1994 om emballage og emballageaffald[1], særlig artikel 3, nr. 1), under henvisning til forslag fra Europa-Kommissionen, og ud fra følgende betragtninger: (1) Artikel 3, nr. 1), i direktiv 94/62/EF definerer emballage ud fra en række kriterier. Eksemplerne i bilag I illustrerer anvendelsen af disse kriterier. (2) Af hensyn til retssikkerheden og harmoniseringen af fortolkningen af definitionen på emballage er det nødvendigt at revidere og ændre listen over illustrative eksempler for at afklare de tilfælde, hvor der hersker tvivl om, hvad der er emballage, og hvad der ikke er. Revisionen imødekommer krav fra medlemsstaterne og de erhvervsdrivende om at styrke gennemførelsen af direktivet og skabe lige muligheder på det indre marked. (3) Direktiv 94/62/EF bør ændres i overensstemmelse hermed. (4) Det udvalg, der er nedsat ved artikel 21 i direktiv 94/62/EF, har ikke afgivet nogen udtalelse om foranstaltningerne i dette direktiv, og derfor har Kommissionen forelagt Rådet et forslag til foranstaltninger og fremsendt dette til Europa-Parlamentet — VEDTAGET DETTE DIREKTIV: Artikel 1 Bilag I til direktiv 94/62/EF erstattes af teksten i bilaget til nærværende direktiv. Artikel 2 1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. september 2013. De tilsender straks Kommissionen disse love og bestemmelser. Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne. 2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv. Artikel 3 Dette direktiv træder i kraft på tyvendedagen efter offentliggørelsen i Den Europæiske Unions Tidende. Artikel 4 Dette direktiv er rettet til medlemsstaterne. Udfærdiget i Bruxelles, den […]. På Rådets vegne Formanden BILAG "BILAG I ILLUSTRATIVE EKSEMPLER PÅ KRITERIER I ARTIKEL 3, NR. 1), Illustrative eksempler på kriterium i) Emballage Konfektæsker Cellofan omkring et cd-omslag Plastomslag til forsendelse af kataloger og magasiner (med indhold) Kageservietter af papir (med kage) Ruller, rør og tromler, som der er spolet et fleksibelt materiale rundt om (f.eks. plastfolie, aluminium eller papir), dog ikke ruller, rør og tromler, der indgår som en del af en produktionsmaskine og ikke benyttes til at præsentere et produkt som en salgsenhed Urtepotter, der udelukkende er beregnet til salg og transport af planter og ikke til at rumme planten i hele dennes liv Glasflasker til injektionsvæske Cd-spindler (der sælges med cd’er, men som ikke er beregnet til opbevaring af cd’erne) Bøjler til tøj (der sælges med et klædningsstykke) Tændstikæsker Sterile barrieresystemer (omslag, bakker og materialer, der er nødvendige for at holde et produkt sterilt) Kapsler til drikkevarer (f.eks. kaffe, kakao og mælk), som er tomme efter brug Genopfyldelige stålflasker til forskellige slags gas, med undtagelse af ildslukkere Ikke emballage Urtepotter, der er beregnet til at rumme en plante i hele dennes liv Værktøjskasser Teposer Voksskorper på ost Pølseskind Bøjler til tøj (der sælges separat) Kaffekapsler, folieposer til kaffe og kaffepuder af filterpapir, som smides væk sammen med det brugte kaffeprodukt Printerpatroner Cd-, dvd- og video-omslag (der sælges sammen med en cd, dvd eller video) Cd-spindler (solgt uden indhold, beregnet til opbevaring af cd’erne) Opløselige poser til vaskemidler Gravlys (beholdere til stearinlys) Mekaniske kværne (integreret i en genopfyldelig beholder, f.eks. en genopfyldelig peberkværn) Illustrative eksempler på kriterium ii) Emballage, hvis den er udformet og beregnet til at blive påfyldt på salgsstedet Papir- eller plastbæreposer Engangstallerkener og -kopper Plastfolie Madpakkeposer Aluminiumsfolie Plastfolie til rent tøj på vaskeri Ikke emballage Rørepinde Engangsbestik Indpakningspapir (der sælges separat) Papirbageforme (uden indhold) Kageservietter af papir (uden kage) Illustrative eksempler på kriterium iii) Emballage Etiketter, der er hængt direkte på et produkt eller på anden måde anbragt herpå Del af emballage Mascarabørste, som er en del af beholderens lukkemekanisme Selvklæbende etiketter anbragt på en anden emballageartikel Hæfteklammer Plastbanderoler Doseringsanordning, som er en del af lukkemekanismen på en beholder til vaske- og rengøringsmidler Mekaniske kværne (integreret i en ikke-genopfyldelig beholder, der er fyldt med et produkt, f.eks. en peberkværn fyldt med peber) Ikke emballage RFID-etiketter (til radiofrekvensidentifikation)" [1] EFT L 365 af 31.12.1994, s. 10.